**פרוטוקול ישיבת הנהלת אגודת מים לישראל**

**הישיבה התקיימה באגודת המים עמק הירדן בתאריך 07/02/2022**

**נוכחים בישיבה:** איתן ברושי, אבי רמות, איתן שדה, יועד לודר, חזי אנטיגנוס, אריק ראובני, הילל גרוסר, מאיר ברוקנטל, צביקה גרבר, עזרא סידרנסקי (בזום), כרמל יוגב (בזום).

**חסרים:** אורי אשר, דב קוזניצוב, יוסי שרייבר, ניר וילק, יעקב מוסקוביץ.

**מוזמנים:** עו"ד תמיר סלע, מתן רז (בזום), שרון פישביין, אורן עמיאל.

**סדר היום:**

1. **אגודת המים עמק הירדן**
   1. אריק ראובני סקר את פעילות אגודת המים בעמק הירדן ואת המבנה האירגוני של האגודות/חברות בנות.
   2. האגודה עוסקת בתחומים רבים: מים לחקלאות, מים לבית ובמערכות הביוב של יישובי עמק הירדן.
   3. האגודה מתפעלת ממשק גדול ומורכב בשאיבת מים מהירמוך וכן הזרמת מים לשכנים בירדן.
2. **פרוטוקול ישיבת הנהלה קודמת מתאריך 03/01/2022 – אושר.**
3. **חיזוק מעמד האגודות**
   1. כחלק מהרצון לחזק את מעמד האגודות ובהמשך לפגישה עם רשמת האגודות, עו"ד שלומית שיחור רייכמן, איתן ואורן נפגשו יחד איתה ועם יאיר גולן, סגן שרת הכלכלה.
   2. סוכם כי סגן השרה והרשמת יפגשו עם אנשי רשות המים בעניין מתווה האספקה לבית במגזר הכפרי.
   3. המטרה היא להשוות את התנאים לאגודות ב-3 מישורים: פתיחת אפשרות עקרונית לאגודות, השוואת התנאים הכלכליים, קבלת מענקים כפי שהתקבלו ע"י תאגידי המים (זו בקשה משותפת של המועצות האזוריות).
   4. הרשמת תפעל לקביעת חוות דעת, לפיה האגודות השיתופיות מהוות גם "גוף ציבורי" לעניין קבלת תמיכות מדינה.
4. **עדכונים**
   1. איתן ואורן הפיצו בשם האגודה שני מכתבים:
      1. פניה לשר החקלאות ושרת הפנים - דרישה למינוי נציגי ציבור במועצת רשות המים,
      2. מכתב לשרת התשתיות - דרישה להקמת מועצת המים ("מועצת חכמים" שתייעץ למנכ"ל רשות המים)**.**
   2. בימים הקרובים יופץ מכתב למנכ"ל רשות המים בדרישה לדחיית המועד לקביעת מחירי המים לחקלאות.
   3. השבוע פורסם תהליך האיתור למנכ"ל רשות המים. החומר יועבר לאגודות.
   4. במסגרת הטיפול בהעברת נכסי המוביל הארצי למקורות - נפגשנו עם יו״ר מקורות, ועם הממונה על החברות הממשלתיות.
   5. מחירי המים לחקלאות – לאיתן מתוכננת פגישה עם אבו וילן לתיאום המשך המאבק.
5. שימוע בעניין ביטחון מים ואירועי פגיעה וסייבר
   1. עו"ד תמיר סלע הציג התייחסות כללית למסמכי השימוע.
   2. חוות הדעת בעניין הרגולציה שצורפה לשימוע מציגה את האגודות ככאלו שלא מסוגלות לתת מענה לביטחון המים. מחזק את הרוח שעלתה במתווה המים הביתיים למגזר הכפרי.
   3. נדרשת פעילות מואצת בעניין, כדי למנוע החלשה של האגודות המקומיות והאזוריות.
   4. כחלק מההיערכות למענה לשימוע, איתן ואורן ייצרו קשר עם תא"ל זאב צוק-רם (וובה), שהיה ראש רח"ל.
   5. חוו"ד ראשונית תועבר לאגודות, להתייחסות עד לתאריך 27/02. המועד להתייחסות לשימוע 06/03/2022.
6. יועד העלה את עניין דרישות רמ"י להסדרת מאגרים. הנושא עולה שוב ושוב במסגרת הקמת המערכות הסולאריות. יש לצרף נושא זה לטיפול בענייני הארנונה.

רשם: אורן עמיאל